Ihmissalakuljettajat toimivat Nigeriassa täysin avoimesti.

Video: CNN salakuvasi keskustelut ihmissalakuljettajien kanssa.

Sopimus hinnasta ja bussiin. Niin helppoa on päästä Nigeriasta liikkeelle, Nigerin läpi ja Libyaan saakka. CNN:n toimittaja ja tuottaja tekeytyivät siirtolaisiksi ja järjestivät itselleen hetkessä matkan kohti Italiaa.

CNN:n tuottaja Hassan John sopi helmikuun lopulla ihmissalakuljettajien kanssa työskentelevän välittäjän kanssa 500 000 Nigerian nairan (1 120 euron) maksusta henkeä kohti. Molemmat siirtolaisiksi tekeytyneet olivat naisia ja hinta heidän kuljettamisestaan oli kalliimpi kuin esimerkiksi pikkulasten, koska matka olisi vaikeampi. Kyse oli " VIP-paketista " , johon sisältyi oma saattaja.

Välittäjän kanssa sovittiin, että naiset viedään tuota rahaa vastaan Etelä-Libyaan, jossa maksu salakuljettajille suoritetaan.

- Heitä käytetään hyväksi siellä (Libyassa), välittäjä oli sanonut Hassanille.

Seuraavana päivänä toimittaja Nima Elbagir ja tuottaja Lillian Leposo olivat bordellina toimivassa hotellissa Auchissa Edon osavaltiossa. Edo on suurimpia siirtolaisten välietappeja Afrikassa.

Hotellilta matka kulki bussiasemalle, jossa välittäjä halusi vielä varmistaa, että naisilla oli kaikki, mitä he tarvitsevat.

- Annamme teille ehkäisyvälineitä. Sinun pitää varmistaa, että miehet Libyassa ovat kilttejä sinulle. Sinulla on asioita, jota he haluavat. Ymmärrätkö? salakuljettaja kysyi.

- Tietysti ymmärrät. Tässä elämässä ei saa mitään ilmaiseksi.

Hän sanoi naisille myös heidän olevan onnekkaita, koska nämä pääsisivät heti veneeseen. Toisin kuin miehet, jotka joutuvat odottamaan jopa puoli vuotta. Hän antoi vielä toimittajalle neuvon.

- Älä vastustele, jos sinut raiskataan.

Puolet raiskataan

YK:n lastenapujärjestö Unicefin viime vuonna laatiman raportin mukaan liki puolet siirtolaisnaisista ja -lapsista kokivat matkallaan seksuaalista väkivaltaa. Monet heistä raiskattiin useita kertoja useissa eri paikoissa.

Elbagirin ja Leposon matkasuunnitelma oli kulkea bussilla 14 tunnin matka Kanoon, jossa heidän seuraansa olisi liittynyt henkilökohtainen saattaja. Kanosta matka olisi jatkunut edelleen toisella bussilla Agadeziin Nigeriin.

Sieltä olisi alkanut matkan vaarallisin osuus. Agadezista siirtolaiset kuljetetaan täyteen ahdetuilla henkilöautoilla, kuorma-autoilla tai minibusseilla parintuhannen kilometrin matka Saharan halki Libyan Sabhaan.

Naiset hyppäsivät bussin kyydistä heti, kun he olivat turvallisen matkan päässä bussiasemasta ja välittäjästä.

- Meidän onneksemme, tämä ei ole tulevaisuutemme. Monille muille se on kauhu, jota he eivät voi paeta, Elbagir kirjoitti.

CNN:n mukaan Nigerian hallinto on vasta aloittanut ihmissalakuljetuksen kitkemisen. Valvominen on vaikeaa, sillä salakuljettajat käyttävät Nigeriassa yleisiä busseja. Toistaiseksi lainsäädäntö laahaa perässä ja salakuljettajat saavat toimia Edossa avoimesti ja liki täysin vapaasti.